**Obrazloženje**

**Nacrta prijedloga Godišnjeg plana razvoja sustava civilne zaštite na području grada Rijeke s financijskim učincima za trogodišnje razdoblje**

Odredbom članka 17. stavka 1. Zakona o sustavu civilne zaštite ("Narodne novine" broj 82/15, 118/18, 31/20, 20/21 i 114/22) određeno je da u ostvarivanju prava i obveza u području civilne zaštite, predstavnička tijela jedinica lokalne i područne (regionalne) samouprave donose i godišnji plan razvoja sustava civilne zaštite s financijskim učincima za trogodišnje razdoblje na svom području (u daljnjem tekstu: Godišnji plan razvoja).

U svom sadržaju Godišnji plan razvoja, sukladno Smjernicama za organizaciju i razvoj sustava civilne zaštite na području grada Rijeke za razdoblje 2021. - 2024. godine („Službene novine Grada Rijeke“ broj 12/21; u daljnjem tekstu: Smjernice), detaljnije i konkretnije definira planirane aktivnosti, a posebno u dijelu planiranja materijalnih sredstava.

Godišnji plan razvoja predstavlja dokument za implementaciju ciljeva iz smjernica koji se transponiraju u konkretne mjere i aktivnosti s dinamikom njene realizacije za 2024. godinu s financijskom projekcijom za sljedeće tri godine.

Tijekom četverogodišnjeg razdoblja za koje se usvajaju Smjernice, na godišnjoj se razini provode analize stanja sustava kojima se prati realizacija i usklađuju godišnji planovi razvoja sustava do isteka četverogodišnjeg razdoblja.

Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 66/21; u daljnjem tekstu: Pravilnik), godišnji plan razvoja sustava civilne zaštite jedinice lokalne samouprave s financijskim učincima za trogodišnje razdoblje utvrđen je kao planski dokument u području civilne zaštite.

Temeljem članka 54. Pravilnika propisano je da su svi nositelji izrade planskih dokumenata u civilnoj zaštiti dužni u postupak donošenja propisa uključiti javnost kako bi se prikupile informacije o interesima, stavovima i prijedlozima zainteresirane javnosti u vezi s javnim politikama na području civilne zaštite te pravovremeno uočile slabosti i negativni učinci javnih politika, a koje kroz postupak savjetovanja treba otkloniti prije njihovog formalnog usvajanja.

Sukladno navedenom, Nacrt prijedloga godišnjeg plana razvoja sustava civilne zaštite na području grada Rijeke s financijskim učincima za trogodišnje razdoblje objavit će se na [www.rijeka.hr](http://www.rijeka.hr) radi provedbe savjetovanja s javnošću, u trajanju od 30 dana.

Nadalje, temeljem članka 11. Zakona o pravu na pristup informacijama („Narodne novine“ broj 25/13, 85/15 i 69/22) propisana je obveza jedinica lokalne samouprave da u svrhu savjetovanja s javnošću javno objave na internetskim stranicama nacrte općih akata kojima se uređuju pitanja od značenja za život građana. Obzirom na gore navedeno, te sukladno Planu savjetovanja s javnošću u 2024. godini, Godišnji plan razvoja sustava civilne zaštite na području grada Rijeke s financijskim učincima za trogodišnje razdoblje objavit će se na web stranici Grada Rijeke, [www.rijeka.hr](http://www.rijeka.hr) radi provedbe savjetovanja s javnošću u trajanju od 30 dana.